
I.

Charakteristika

1. Udusením sa rozumie nedostatočný prísun kyslíka (ústami, nosom alebo priedušnicou) potrebného na zabezpečenie činností základných životných funkcií ľudského organizmu.
2.  K uduseniu človeka môže dôjsť týmito spôsobmi: 

a) upchatím úst, nosa alebo priedušnice pevnými látkami alebo kvapalnými látkami, opuchom alebo kŕčmi,

b) následným opuchom (edémom) pľúc po zasiahnutí určitou chemickou látkou,

c) nedostatočným množstvom kyslíka potrebného na dýchanie v prostredí, v ktorom sa človek práve nachádza; minimálne množstvo kyslíka vo vzduchu potrebného na dýchanie sa uvádza najmenej 15 % obj.).

3.   Príznaky dusenia sa môžu prejaviť takto: 

a) postihnutý sa chytá za krk a nemôže hovoriť,
b) ťažkým dýchaním (dýchanie môže byť namáhavé a hlučné),
c) penou okolo úst,
d) modrením pier, ušných lalokov, tváre a končekov prstov,
e) zvýraznením žil na tvári a na krku,
f) bezvedomím.

II.

Predpokladaný výskyt

      Nebezpečenstvo udusenia hrozí hasičom najmä 

a)   pri všetkých požiaroch vo vnútri objektov a v otvorenom vonkajšom prostredí, keď môže dôjsť k vytlačeniu vzdušného kyslíka splodinami horenia alebo použitou hasiacou látkou, alebo keď dôjde k zníženiu množstva vzdušného kyslíka pod stanovenú hranicu,
b) v prostredí s vysokým obsahom prachových častíc, aerosólov alebo látok znižujúcich koncentráciu kyslíka (únik nebezpečných látok),
c) pri zasypaní sypkými materiálmi, steblovitými materiálmi alebo prachom zo zrútených konštrukcií, 
d)  pri topení,
e)  pri zástave dýchania následkom pádu,
f)   pri vdýchnutí niektorých plynov, napríklad nervových paralytických plynov,
g)  po napadnutí hmyzom (reakcia organizmu),
h) v priestoroch chránených stabilným hasiacim zariadením s plynnou hasiacou látkou,
i)  pri zásahoch v nedostatočne vetrateľných priestoroch, napríklad v studniach, jaskyniach, septikách, žumpách a podobne.

III.

Ochrana

1. Z hľadiska taktiky hasičských jednotiek pri zásahu spočíva ochrana životov            a zdravia hasičov pred nebezpečenstvom udusenia v týchto zásadách: 

a) používanie ochrany dýchacích ciest hasiča (autonómneho dýchacieho prístroja) a správna voľba ďalších ochranných prostriedkov vzhľadom na použité hasiace látky a nebezpečné látky vyskytujúce sa na mieste zásahu,

b) dodržiavanie zásad ochrany pred nebezpečenstvom pádu, zrútenia konštrukcií, utopenia, zasypania a zavalenia,
c) zabezpečenie lekárskeho vyšetrenia po zásahu, ak počas jeho priebehu došlo k príznakom dusenia,
d) spolupráca s odborníkmi, využívanie informácií z databázy, dokumentácie zdolávania požiarov a informácií právnických osôb a fyzických osôb-podnikateľov; hasičské jednotky pri zásahu používajú dokumentáciu zdolávania požiarov alebo havarijné plány spracúvané na základe všeobecne záväzných právnych predpisov, 
e) zabezpečenie výmeny plynov alebo umelého odvetrávania miesta zásahu.

2.  Ochranné prostriedky a ďalšie zariadenia: 

a) osobné ochranné pracovné prostriedky príslušníka,
b) autonómny dýchací prístroj,
c) detektory vzdušného kyslíka.

